Emgleo Sant Iltud
Emgleo Sant Iltud (berraet a-wezhioù gant ESI) a oa ur gevredigezh kenwerzhel katolik dindan stumm ur gevelouri savet evit embann ha skignañ levrioù brezhonek ha krouet e 1921, e Kastell-Paol (straed an Ursulined gozh), diwar atiz Yann-Vari Perrot pa oa o klask adsevel ar Bleun-Brug koulz ha kreñvañ ar gelaouenn Feiz ha Breiz. Ti-embann Feiz ha Breiz e voe e gwirionez. Kentañ ti-embann evit al levrioù brezhonek nemetken eo bet. Gwerzañ levrioù brezhonek a zo bet un tamm mat eus e obererezh ivezh.

Framm ha palioù 
Anv ofisiel eo Société coopérative catholique d'Édition et de Propagande de la langue bretonne-Emgleo Sant Iltud.
Savet eo bet ar gevredigezh dre gevrannoù gant statudoù ar gevelouri a oa da baeañ 100 lur evit mont en he bourz. Kalz a bennadurezhioù a yeas da brenañ kevrannoù (Jeanne Malivel, Emil Ernaod, Loeiz Dujardin, Erwan ar Moal, James Bouillé ha un toullad beleien Breizh Izel, Yann-Vari Perrot en o zouezh). Hervez eil mellad ar statudoù e oa he fal "lakaat da zont er-maez, prenañ ha gwerzhañ embannadurioù e bep sert, kraflevrioù ha kelaouennou e brezhoneg, dafar paper, traezoù arzel, skeudennoù-moul, ha, diouzh an degouezh, plediñ gant stalioù-levrioù brezonek".
Diwar bolontez Yann-Vari Perrot, anvet person Plougerne e 1920, eo bet krouet an ti-embann hag er bloaz-mañ en doe adsavet fest ar Bleun-Brug e Kastell-Paol. E balioù dezhañ a voe ar c'hoariva katolik evit ar patronajoù parrez e save pezioù-c'hoari evito ha lakaat war wel buhezioù ar Sent vrezhon.

Mont e-dro 
Kentañ merour melestrer oberiant a hanval bezañ bet an doktor Loeiz Dujardin a oa prezidant ar Bleun-Brug (1920-1927), met araok Meurzh 1922, e-pad ur prantad prientiñ eo bet meneget Erwan ar Moal da gentañ hag ar C'hastellad Loeiz an Disez da c'houde.  E prantad kentañ e oa staliet "…ti Emgleo Sant Ildit, 15 Grand-Rue - ar c'henta leordi kristen brezonek savet e Breiz".
E  C'hwevrer 1924 e krogas Youenn Drezen gant labour "rédacteur" (skridaozer) er C'hourrier du Finistère er savadur m'edo un ti-moullañ e dalc'h an Iliz katolik dre hanterouriezh tud mennet da souten he falioù, Imprimerie de la Presse libérale e anv. Eno e oa moullet Feiz ha Breiz hag Arvorig.
E-doug ar mizioù kentañ e voe goulennet digant Youenn Drezen kemer ESI war e choug  ha pelloc'h  e vo Youenn Drezen adlakaat anv ar gevredigezh el lez-varn kenwerzh, hag eñ lakaet da verour melestrer.

Politikerezh embann 
C'hwezeg levr a c'hell bezañ gwelet evel produadur Emgleo Sant Iltud hag e weler ma ne oa ket diorroadur al lennegezh brezhonek ar pal kentañ pa 'z eo levrigoù kenteliañ hervez mennozioù katolik ha brezhon a ya d'ober an darnvuiañ. Testenn orin seiz oberenn diwar c'hwezeg a zo beleien o saverien, ha tri all a zo bet savet gant Erwan ar Moal, un den lik, kendiazezer ar gevelouri hag eil prezidant ar Bleun-Brug. Kendrec'het oa Yann-Vari Perrot gant efedusted ar c'hoariva evit stummañ ar gristenien yaouank ken e save pezhioù-c'hoari pe e azazas div anezho savet e gwenedeg gant Job ar Bayon. Gant ur pez-c'hoari savet gantañ ha pezioù-c'hoari Yann-Vari Joanno hag an tri savet gant Erwan ar Moal e konter c'hwec'h pez-c'hoari.
Istor Breizh, sellet diouzh ur savboent relijiel, a oa un hent evit kenteliañ an dud a blije d'ar re o doa savet ar Bleun-Brug ha ma vije ket gant ar c'hoariva, e vije mat sevel levrigoù aes ha buan da lenn. Da gentañ, dre ginnig buhezioù Sent ha e voe Yann-Vari Perrot un arbennigour warno.
Divyezhek eo daou levr, ur pezh-c'hoari diwar-benn tec'hadenn ha distro menec'h Landeveneg ha un diverradenn eus levr istor Breizh savet gant Jeanne Coroller, Histoire de notre Bretagne (1922).

Ar stalig evit gwerzhañ levrioù brezhoneg 
E nn 4 Feiz ha Breiz (Meurzh 1924) e spurmanter pegoulz e voe kaset sez ar gevelouri eus Kastell-Paol da Vrest. War ar bajenn gentañ ez eus anv eus Loeiz an Disez o chom e Kastell-Paol evit an administration ha war ar bajenn ziwezhañ e weler logo ESI. E korf ar gelaouenn ez eus ul lizher eus ur den yaouank o chom e Plogoneg a glask ul levrdi brezhonek. Er respont ez eus anv eus Ti Emgleo Sant Iltud, Grand-Rue, e Kastell-Paol.
Just goude ma voe bet staliet mat paotr nevez ar "Presse libérale" ez aio al labour levrdier kristen war chouk Youenn Drezen.

Levrioù embannet
Ne vez ket merzet anv an embanner war bep a levr a glot gant spered an ti-embann. Kavet e vez merket Moullererez ar C'hastell pe Feiz ha Breiz a-wezhioù, met trawalc'h eo o stagañ da Emgleo Sant Iltud.
 1922
 Yann-Vari Gwilhoù, Christo : St Theodot, patron en ostizien 
 1923
 Félix Menguy, Sant Iltud, gant an Otrou Menguy, Person Koadout. Tennet eus Buhe ar Zent].
 Yann-Vari Gwilhoù, Nikolazig lakaet e brezhoneg Leon gant Yann-Vari Perrot, pezh-c'hoari diwar ur skrid gwenedek gant Job ar Bayon
 Job ar Bayon, Salaün ar Foll,  pezh-c'hoari lakaet e brezhoneg Leon gant Yann-Vari Perrot diwar ur skrid gwenedek gant Job ar Bayon
Morceaux et chœurs exécutés au XIIIme Concours des Bleun-Brug (13 gwengolo 1923), Kastell-Paol 
 1925
 Jakez Riou, Lizer an hini maro, Brest, Moullerezh ar C'hastell, 64 p. Deiziadet meurzh 1924 evit an echuiñ gant an oberour. Embannet er C'hourrier du Finistère en araok.
[[Yann-Vari Joanno, Santez Trifina, pez-c'hoari tennet diouz istor Breiz 
 1925
 F. Cornou, Jean de Landévennec, pez-c'hoari e pevar arvest, heuliet gant un azazadur brezhoneg gant Yann-Vari Perrot, Yann Landevenneg, Brest, Moullerezh ar C'hastell, 151 p.
 1925
 Erwan ar Moal, Ar Chiminaou, pez-c'hoari e daou arvest, Brest, Emgleo Sant-Iltud, 22 p.
 1926
 Klaoda ar Prad, Buhez skouerius Genovefa, kontez a Vraban, skeudennet gant O. de Villers, Brest, Moullerezh ar C'hastell, 97 p. Embannetet a-dammoù war Feiz ha Breiz er bloavezioù kent.
 Erwan ar Moal, Bilez hag e vestr, pezh-c'hoari farsus e daou arvest, Brest, embannet gant Feiz ha Breiz, 26 p.
 J. U (Yann-Vari Ugen), Viktoria Konan a Zant Luk, leanez e Retred Kemper, gilhotinet d'an 31 a viz Gouere e Pariz, Brest, Moullerezh ar C'hastell, 58 p. 
 1929
 Erwan ar Moal, Enor d'al labourer, pezh-c'hoari en eun arvest
 C[écile]  Danio (Jeanne Coroller), Le mystère de Bretagne pe War roudou hon tadou : pez burzudus e tisklaerier ennan eun diverra eus istor hor Breiz, troet gant Yann-Vari Perrot, Brest, Moullerez ar C'hastell
 1932
 Morceaux et chœurs exécutés au XXIIme Concours des Bleun-Brug (15 gwengolo 1932)

Levrlennadur 
 Jorj Abherve-Gwegen, Youenn Drezen hag Emgleo Sant Iltud. E-barzh E koun Youenn Drezen, Embannadurioù Al Lanv, 2022, p. p. 41-63.

Notennoù ha daveennoù 

Embann brezhoneg
Embannerien vrezhonek
Gwask katolik e Breizh